section_heading: Ulazak u politiku
paragraph_text: Nakon raspada SFR Jugoslavije, Srbija i Crna Gora odlučuju ostati zajedno te 27. travnja 1992. godine proglašavaju državu pod imenom Savezna Republika Jugoslavija. Slobodan Milošević je uspio uvjeriti Ćosića da postane prvi predsjednik SR Jugoslavije, 15. lipnja iste godine. Na dužnosti je bio do 31. svibnja 1993. godine kada je, poslije sukoba s Miloševićem, smijenjen od strane oba doma jugoslavenskog parlamenta a za predsjednika SR Jugoslavije izabran je Zoran Lilić.